U-I-38/98, in, U-I-39/98
Natisni
Opravilna št.:
U-I-38/98, in, U-I-39/98
Datum odločitve:
16. 3. 2000
Objavljeno:
OdlUS IX, 64
ECLI:
ECLI:SI:USRS:2000:U.I.38.98
Akt:
Delna odločba Ustavnega sodišča št. U-I-9/98 z dne 22. 1. 1998 in odločbe št. U-I-22/98 z dne 22. 1. 1998
Izrek:
Pobudi za začetek postopka za oceno ustavnosti in zakonitosti delne odločbe Ustavnega sodišča št. U-I-9/98 z dne 22. 1. 1998 in odločbe št. U-I-22/98 z dne 22. 1. 1998 se zavržeta.
Evidenčni stavek:
Ustavno sodišče ni pristojno za presojo ustavnosti in zakonitosti svojih odločb.
Geslo:
Ustavno sodišče, nepristojnost za presojo odločitve Ustavnega sodišča.
Ustavno sodišče, delna odločba.
Pravna podlaga:
Zakon o Ustavnem sodišču (ZUstS), 25. čl.
Opomba:
V obrazložitvi svoje odločitve se Ustavno sodišče sklicuje na svojo zadevo št. Up-331/98 z dne 4. 3. 1999, Uradni list RS, št. 17/99 - OdlUS VIII, 120).
Vrsta zadeve:
ocena ustavnosti in zakonitosti predpisov in drugih splošnih aktov
Vrsta akta:
drugi akti
Vlagatelj:
Društvo davčnih svetovalcev Slovenije, Ljubljana
Datum vloge:
26. 1. 1998
Vrsta odločitve:
sklep
Vrsta rešitve:
zavrženje
Dokument:
US20014
Dokument v PDF obliki:
U-I-38-98, U-I-39-98.pdf
122 KB
Prenesite datoteko
U-I-38/98
U-I-39/98
16. 3. 2000
S K L E P
Ustavno sodišče je v postopku za preizkus pobud Društva davčnih svetovalcev Slovenije, Ljubljana, ki ga zastopa predsednik Ivan Simič, na seji dne 16. 3. 2000
s k l e n i l o :
Pobudi za začetek postopka za oceno ustavnosti in zakonitosti delne odločbe Ustavnega sodišča št. U-I-9/98 z dne 22. 1. 1998 in odločbe št. U-I-22/98 z dne 22. 1. 1998 se zavržeta.
O b r a z l o ž i t e v
1. Pobudnik Društvo davčnih svetovalcev Slovenije je dne 26. 1. 1998 vložil pobudi za oceno ustavnosti in zakonitosti delne odločbe Ustavnega sodišča št. U-I-9/98 in odločbe št. U-I-22/98, obeh z dne 22. 1. 1998. Neustavni in nezakoniti naj bi bili drugi točki izreka v obeh odločbah, po katerih sta Zakon o spremembah in dopolnitvah Zakona o prometnem davku (Uradni list RS, št. 3/98 - v nadaljevanju: ZPD-E) in Zakon o spremembah in dopolnitvah Zakona o prispevkih za socialno varnost (Uradni list RS, št. 3/98 - v nadaljevanju: ZPSV- B) začela veljati naslednji dan po objavi v Uradnem listu. S to odločitvijo naj bi Ustavno sodišče poseglo v pristojnost zakonodajalca in določilo retroaktivni pričetek veljavnosti spornih zakonov. Zaradi tega naj bi bile kršene določbe 86., 87., 89., 91., 107., 125., 155. in 160. člena Ustave ter 21. in 43. do 45. člena Zakona o Ustavnem sodišču (Uradni list RS, št. 15/94 - v nadaljevanju: ZUstS). Ustavno sodišče bi po pobudnikovem mnenju smelo ZPD-E in ZPSV-B le razveljaviti, ne pa tudi določiti začetka njune veljavnosti. Doslej naj bi po razveljavitvi nekega zakona še nikoli ne bilo meritorno odločilo, ampak zakonodajalcu le določilo rok za odpravo ugotovljene protiustavnosti. Pobudnik predlaga, naj Ustavno sodišče drugo točko izreka v obeh izpodbijanih odločbah odpravi, do končne odločitve pa njuno izvrševanje zadrži.
2. Ker je v obeh pobudah sporno vprašanje isto, ju je Ustavno sodišče obravnavalo skupaj in o obeh tudi skupaj odločilo.
3. Na podlagi enajste alinee prvega odstavka 160. člena Ustave je pristojnost Ustavnega sodišča za odločanje lahko določena le z Ustavo ali z zakonom. ZUstS, ki v 21. členu še natančneje kot prvi odstavek 160. člena Ustave določa pristojnosti Ustavnega sodišča, ne določa, da bi bilo zoper odločbe Ustavnega sodišča, izdane v postopku ocene ustavnosti in zakonitosti predpisov ali izdane v postopku ustavne pritožbe, dopustno vložiti pobudo. Ker je torej pobuda za oceno ustavnosti odločbe Ustavnega sodišča nedopustna, je Ustavno sodišče obravnavani pobudi zavrglo (prim. tudi sklep št. Up-331/98 z dne 4. 3. 1999, Uradni list RS, št. 17/99 in OdlUS VIII, 120).
4. Ustavno sodišče je sprejelo ta sklep na podlagi 25. člena ZUstS v sestavi: predsednik Franc Testen ter sodnice in sodniki dr. Janez Čebulj, dr. Zvonko Fišer, dr. Miroslava Geč-Korošec, Lojze Janko, Milojka Modrijan, dr. Lojze Ude, dr. Mirjam Škrk in dr. Dragica Wedam-Lukić. Sklep je sprejelo soglasno.
P r e d s e d n i k
Franc Testen